ŠTATÚT RADY ŠKOLY

pri Gymnáziu Františka Švantnera,

Bernolákova 9, 968 01 Nová Baňa

 V súlade so zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a v súlade s ustanovením § 9 ods.1 vyhlášky Ministerstva školstva SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z., sa vydáva tento štatút rady školy.

Článok 1

Základné ustanovenie

1. Rada školy sa zriaďuje pri Gymnáziu Františka Švantnera, Bernolákova 9, 968 01 Nová Baňa v zmysle § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a vo svojej činnosti sa riadi týmto štatútom.
2. Sídlo rady školy je zhodné so sídlom školy, pri ktorej je zriadená.

Článok 2

Pôsobnosť a poslanie rady školy

1. Rada školy je zriadená podľa § 24 zákona NR SR č. 596/2003 Z. z. o štátnej správe v školstve a školskej samospráve o zmene a doplnení niektorých zákonov, vyhlášky Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z. s pôsobnosťou v rámci školy, pri ktorej je zriadená.
2. Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických zamestnancov a ostatných zamestnancov školy v oblasti výchovy a vzdelávania. Plní tiež funkciu verejnej kontroly práce vedúcich zamestnancov tejto školy z pohľadu školskej problematiky.

Článok 3

Činnosť rady školy

1. Rada školy sa vyjadruje ku všetkým závažným skutočnostiam, ktoré sa vzťahujú k práci školy.
2. Rada školy:

 a)uskutočňuje výberové konanie na obsadenie miesta riaditeľa školy podľa

 § 4 zákona č. 596 /2003 Z. z.,

1. navrhuje na základe výberového konania kandidáta na vymenovanie do funkcie riaditeľa, predkladá návrh na odvolanie riaditeľa alebo sa vyjadruje k návrhu na odvolanie riaditeľa školy podľa § 3 ods. 7 písm. b) až e) a ods. 8 písm. b) a c) zákona 596/2003 Z. z.; pričom takýto návrh musí byť náležite zdôvodnený, a schválený nadpolovičným počtom všetkých členov rady školy,
2. vyjadruje sa ku koncepčným zámerom rozvoja školy, k návrhu na zrušenie školy a ku skutočnostiam uvedeným v § 5 ods. 7. zákona č. 596/2003 Z. z. a to najmä:

1/ k návrhu na počty prijímaných žiakov a návrhu na počty tried,

2/ k návrhu na zavedenie študijných odborov a zameraní, na úpravu v učebných plánoch a v skladbe vyučovaných voliteľných a nepovinných predmetov a predpokladaných počtov žiakov v týchto predmetoch,

3/ k návrhu školského vzdelávacieho programu

4/ k návrhu rozpočtu,

5/ k správe o výchovno-vzdelávacej činnosti, jej výsledkoch a podmienkach za príslušný školský rok,

6/ k informáciám o pedagogicko-organizačnom a materiálno-technickom zabezpečení výchovno-vzdelávacieho procesu,

7/ k správe o výsledkoch hospodárenia školy,

8/ ku koncepčnému zámeru rozvoja školy rozpracovanému najmenej na dva roky. Rada školy predkladá a eviduje pripomienky, podnety a návrhy súvisiace s činnosťou a dlhodobými zámermi školy.

9/ k návrhu na vykonávanie podnikateľskej činnosti školy,

1. Rada školy vo výberovom konaní na obsadenie miesta riaditeľa školy:
2. posúdi predložené podklady jednotlivých uchádzačov a tajným hlasovaním určí víťaza výberového konania, na platné uznesenie vo veci vymenovania alebo odvolania riaditeľa školy je potrebný nadpolovičný počet hlasov všetkých jej členov.
3. odovzdá bezodkladne výsledky výberového konania zriaďovateľovi školy, zoznam kandidátov a návrh na kandidáta na vymenovanie za riaditeľa školy podpísaný predsedom rady školy,
4. Zriaďovateľ do 30 dní odo dňa predloženia návrhu rady školy vymenuje riaditeľa alebo písomne odôvodní svoj nesúhlas s navrhnutým kandidátom rade školy a vyhlási druhé výberové konanie podľa § 4 do 15 dní odo dňa doručenia nesúhlasu rade školy. Zriaďovateľ do 30 dní odo dňa predloženia návrhu rady školy na základe druhého výberového konania buď vymenuje riaditeľa alebo predloží návrh na vyslovenie nesúhlasu s navrhnutým kandidátom na najbližšie zasadnutie príslušného zastupiteľstva. Novelou zákona č. 596/20013 Z. z. sa ďalej upravuje mechanizmus predkladania návrhov rady školy na kandidáta na riaditeľa školy podľa §3 ods. 2.
5. Rada školy má právo žiadať od členov vedenia školy vysvetlenia vo veciach uvedených v odseku 2.

Článok 4

Zloženie rady školy

1. Rada školy má 11 členov.
2. Členmi rady školy sú:

dvaja zvolení zástupcovia pedagogických zamestnancov, jeden zvolený zástupca ostatných zamestnancov,

traja zvolení zástupcovia rodičov, ktorí nie sú zamestnancami školy,

štyria delegovaní zástupcovia zriaďovateľa, jeden zástupca žiakov.

Článok 5

Spôsob voľby členov rady školy, jej dopĺňanie

(1) Spôsob voľby rady školy je v súlade s § 1 vyhlášky Ministerstva školstva SR č.291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č.230/2009 Z. z.

(2) Voľba zástupcov pedagogických zamestnancov do rady školy sa uskutočňuje tajným hlasovaním pedagogických zamestnancov školy.

(3) Voľba zástupcov ostatných - nepedagogických zamestnancov do rady školy sa uskutočňuje tajným hlasovaním ostatných - nepedagogických zamestnancov školy.

1. Voľba zástupcov rodičov do rady školy sa uskutočňuje tajným hlasovaním rodičov žiakov navštevujúcich školu.
2. Voľba zástupcu žiakov do rady školy sa uskutočňuje tajným hlasovaním žiakov strednej školy. Voľbu zástupcu žiakov vykoná žiacka školská rada spôsobom určeným v štatúte žiackej školskej rady.
3. Členovia rady školy sú volení na štvorročné funkčné obdobie. Členom rady školy môžu byť len fyzické osoby, ktoré sú spôsobilé na právne úkony a sú bezúhonné.
4. Voľby do rady školy sa môžu uskutočniť, ak je prítomná nadpolovičná väčšina oprávnených voličov. Ak sa nezíde nadpolovičná väčšina oprávnených voličov, riaditeľ školy vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.
5. Kandidáta na voleného člena rady školy môže po jeho súhlase navrhnúť ktorýkoľvek z oprávnených voličov. Skutočný počet oprávnených voličov z radov rodičov a zákonných zástupcov žiakov nemusí byť totožný s ich počtom v príslušnej škole. Pri voľbe môže zákonný zástupca uplatniť iba jeden hlas bez rozdielu, koľko detí má v škole.
6. Funkcia člena rady školy je nezlučiteľná s funkciou riaditeľa školy a zástupcu riaditeľa školy.

(9) Členstvo v rade školy zaniká:

1. uplynutím funkčného obdobia,
2. vzdaním sa členstva,
3. ak člen rady školy vyhrá výberové konanie na miesto riaditeľa školy alebo jeho zástupcu,
4. ak zástupca pedagogických zamestnancov alebo ostatných – nepedagogických zamestnancov školy prestane byť zamestnancom školy,
5. ak dieťa zvoleného zástupcu rodičov prestane byť žiakom školy,
6. ak zvolený zástupca žiakov strednej školy prestane byť žiakom školy,
7. ak bol člen rady školy právoplatne odsúdený za úmyselne spáchaný trestný čin alebo si neplní povinnosti vyplývajúce z členstva v rade školy,
8. odvolaním delegovaného člena, ktorý je zástupcom samosprávneho kraja a bol do rady školy delegovaný,
9. obmedzením alebo pozbavením člena spôsobilosti na právne úkony,
10. smrťou člena alebo jeho vyhlásením za mŕtveho.

(10) V prípade, že niektorý člen rady školy požiada o uvoľnenie z tohto orgánu pred uplynutím funkčného obdobia, príslušná zložka, ktorú v rade školy zastupoval, zvolí (deleguje) iného svojho zástupcu do rady školy.

(11) Vo výnimočných, či mimoriadnych situáciách, v naliehavých prípadoch alebo v časovej tiesni v prípade zániku členstva v rade školy v priebehu funkčného obdobia doplní sa chýbajúci zástupca za cieľovú skupinu rodičov žiakov do rady školy kooptovaním, a to tak, že na uvoľnené miesto nastúpi náhradný člen, ktorým je ten z kandidátov, ktorý mal pri poslednej tajnej voľbe z nezvolených kandidátov najviac hlasov a umiestnil sa na nasledujúcom mieste. Takéto doplnenie rady školy sa vykoná vždy len na dobu do skončenia aktuálneho funkčného obdobia rady školy ako celku. Po jeho skončení prebehne riadna voľba rady školy na nové funkčné obdobie.

Je to najpočetnejšia skupina, ktorá si volí svojho zástupcu tajným hlasovaním a v určitých situáciách (napr. výnimočný stav, núdzový stav) je preto zložité, takmer nemožné zorganizovať stretnutie a voľby.

Článok 6

Pravidlá rokovania rady školy

1. Rada školy na svojom ustanovujúcom zasadnutí volí zo svojich členov predsedu rady školy nadpolovičnou väčšinou hlasov členov rady školy. Na ďalšom zasadnutí volia členovia rady školy podpredsedu rady, prípadne tajomníka a schvaľujú Štatút rady školy, ktorý predkladá predseda rady školy.
2. Predsedu rady školy rada školy odvolá, ak

a) bol právoplatne odsúdený za úmyselný trestný čin,

 b) nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,

c) koná v rozpore s ustanoveniami zákona 596/2003 Z. z. alebo štatútom rady školy.

(4) Predseda rady školy sa môže vzdať svojej funkcie kedykoľvek počas funkčného obdobia rady školy bez uvedenia dôvodu.

1. Rada školy je uznášania schopná, ak je na jej zasadnutí prítomná nadpolovičná väčšina jej členov.
2. Na platné uznesenie rady školy (okrem čl. 3 ods. 3) je potrebný nadpolovičný počet hlasov všetkých jej prítomných členov.
3. Rada školy sa schádza podľa potreby, najmenej však štyrikrát ročne.
4. Nová rada školy musí byť zvolená najneskôr do desiatich dní pred skončením funkčného obdobia rady školy.
5. Zasadnutie orgánu školskej samosprávy je verejné, ak orgán školskej samosprávy dvojtretinovou väčšinou hlasov všetkých členov nerozhodne inak.
6. Rada školy vyzve okresný úrad, štátnu školskú inšpekciu a samosprávny kraj na delegovanie svojich zástupov na výberové konanie na obsadenie miesta riaditeľa. Prizvaní zástupcovia majú hlas riadny.
7. Zmeny v štatúte rady školy je možné vykonať formou dodatku na zasadnutí rady školy, na odsúhlasenie ktorého je potrebný 2/3 počet hlasov všetkých členov rady školy.
8. Zabezpečenie hlasovania formou*per rollam*

Vo výnimočných, či mimoriadnych situáciách, v naliehavých prípadoch alebo v časovej tiesni, s výnimkou výberového konania na vymenovanie riaditeľa školy, môžu členovia rady školy využívať hlasovanie formou *per rollam* a takýmto spôsobom prijímať rozhodnutia (stanoviská)**.** Hlasovanie formou *per rollam* znamená vyjadrenie názoru členov RŠ mimo prezenčného zasadnutia RŠ. Je to korešpondenčný spôsob hlasovania prostredníctvom e-mailu.

a) Postup pri hlasovaní formou*per rollam:*

- hlasovanie *per rollam* iniciuje a zabezpečuje predseda rady školy,

- prílohy – dokumenty sa pripájajú k zápisu o hlasovaní *per rollam,*

*-* hlasovanie prebieha e-mailovou korešpondenciou,

- hlasovanie je vždy písomne zaznamenané formou zápisnice.

b) Práva predkladateľa návrhu pri hlasovaní*per rollam:*

- predložiť návrh vyjadrenia ku záležitostiam, ktoré spadajú do pôsobnosti RŠ a je nutné ho prerokovať a vyjadriť rozhodnutie (stanovisko, uznesenie),

- stanoviť konečný termín hlasovania, ktorý nie je kratší ako 3 pracovné dni po predložení návrhu.

c) Povinnosti predkladateľa návrhu:

- predkladateľ (predseda RŠ) predloží (e-mailom) návrhy so všetkými náležitosťami potrebnými k objektívnosti hlasovania,

- predloží ich s dostatočným časovým predstihom, t. j. minimálne 3 kalendárne dni pred stanoveným termínom hlasovania,

- konečný termín hlasovania musí byť stanovený 3 kalendárne dni po predložení návrhu,

- pre uznášaniaschopnosť takéhoto rozhodovania sa vyžaduje, aby sa hlasovania zúčastnila 2/3 väčšina všetkých členov rady školy,

- možnosti musia byť jasne definované, napr.: *áno, nie, proti, schvaľuje, neschvaľuje, berie na vedomie* alebo *zdržal sa hlasovania/vyjadrenia*.

- predkladateľ návrhu je povinný oznámiť výsledky hlasovania do 3 pracovných dní po uplynutí lehoty hlasovania *per rollam*,

- predseda RŠ je povinný viesť evidenciu hlasovaní *per rollam*, ktorá je súčasťou zápisníc RŠ.

d) Povinnosti členov RŠ:

-hlasovať v stanovenom termíne,

-prijať možnosti hlasovania a hlasovať v súlade s týmito možnosťami,

- rešpektovať rozhodnutia prijaté hlasovaním*per rollam***.**

e) Práva členov RŠ:

- reagovať na prípadné nejasnosti v predložených dokumentoch, požiadať o doplnenie alebo objasnenie informácií, ktoré sú predmetom hlasovania,

- navrhnúť predkladateľovi (predseda RŠ) na rokovanie rady školy vlastné námety, prípadne materiály,

- hlasovať podľa svojho presvedčenia.

f) Výsledky hlasovania:

-hlasovanie *per rollam* je platné, ak sa na ňom zúčastní 2/3 väčšina členov RŠ,

-predkladaný návrh je prijatý, ak sa o ňom súhlasne vyjadrila (hlasovala) nadpolovičná väčšina hlasujúcich členov RŠ,

- ak sa člen RŠ nevyjadrí v stanovenej lehote, platí, že sa nezúčastnil rozhodovania a nepovažuje sa za prítomného, a do výsledkov hlasovania sa uvedie, že nehlasoval,

-všetky úkony súvisiace s hlasovaním *per rollam* sa vykonávajú elektronickou formou (e-mailom),

-predseda RŠ je povinný oznámiť každému členovi RŠ výsledok hlasovania *per rollam*,

-výsledky hlasovania *per rollam* sú písomne spracované a priložené k zápisnici hlasovania *per rollam*.

Článok 7

Práva a povinnosti členov rady školy

1. Členovia majú právo:

 a) voliť a byť volení,

 b) navrhovať kandidátov na funkciu predsedu rady školy,

 c) byť informovaní o všetkých skutočnostiach, ktoré sú predmetom rokovania rady

 školy a slobodne sa k nim vyjadrovať,

 d) vyjadrovať sa a hlasovať ku všetkým uzneseniam rady školy,

 e) predkladať na rokovanie rady školy vlastné námety, prípadne materiály.

1. Členovia rady školy sú povinní sa zúčastňovať jej zasadnutí. Neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie si povinností člena rady školy. Predseda rady školy môže dať návrh na odvolanie voleného a delegovaného člena a zároveň iniciuje doplňujúce voľby. Za doplnenie volených členov rady školy zodpovedá riaditeľ školy. V prípade, že člen rady školy je delegovaný, podá návrh na delegovanie nového člena. Za doplnenie delegovaných členov rady školy zodpovedá zriaďovateľ.
2. Ak člen rady školy stratí dôveru alebo nekoná v súlade so záujmami skupiny, ktorá ho zvolila do rady školy, písomne oznámi riaditeľovi školy stratu dôvery tomuto členovi a vyzve ho na jeho výmenu. Riaditeľ potom koná až na pokyn zriaďovateľa.
3. O zmene členov rady školy sa spíše záznam a priloží sa ako dodatok k štatútu rady školy. Zmenu ohlási spravidla predseda rady školy alebo po dohode predsedu rady školy a riaditeľa školy – riaditeľ školy zriaďovateľovi.
4. Pri svojej činnosti spolupracuje rada školy podľa potreby s poradnými orgánmi riaditeľa školy (pedagogickou radou, vedúcimi vzdelávacích oblastí). Ak rada školy rieši mimoriadne závažný problém, môže si vyžiadať stanovisko zamestnancov školy a rodičov žiakov školy, prípadne aj žiakov školy.
5. Rada školy pri svojej činnosti rešpektuje všeobecne prijatú zásadu apolitickosti a nestraníckosti práce školy a dbá o to, aby otázky politického charakteru nežiaducim spôsobom neovplyvňovali prácu školy.
6. Členovia rady školy sú povinní zabezpečiť ochranu osobných údajov chránených všeobecne záväznými právnymi predpismi.

Článok 8

Povinnosti predsedu rady školy

1. Predseda rady školy je štatutárnym orgánom, ktorý riadi činnosť rady školy a koná v jej mene. Rozhoduje o všetkých záležitostiach rady školy, ak nie sú zákonom, štatútom vyhradené do pôsobnosti iných orgánov.
2. Za predsedu rady školy môže byť zvolená fyzická osoba, ktorá je spôsobilá na právne úkony a je bezúhonná.
3. Predseda rady školy po svojom zvolení predloží na najbližšom zasadaní návrh štatútu rady školy na schválenie.
4. Predseda rady školy zvoláva, pripravuje a riadi schôdze rady školy. Rokovanie rady školy vedie spravidla jej predseda, v jeho neprítomnosti podpredseda rady školy. Predseda rady školy zvoláva radu školy najneskôr do 15 dní, ak o to požiada tretina členov rady školy, riaditeľ školy alebo zriaďovateľ školy. Ak tak neurobí, radu školy zvolá a predsedá jej podpredseda.
5. Zápisnicu zo zasadnutia rady školy vypracováva jej tajomník.
6. Uznesenie rady školy alebo štatút môže obmedziť právo predsedu rady školy konať v jej mene. Toto obmedzenie však nie je účinné voči tretím osobám, ak tieto osoby o tejto skutočnosti nevedeli alebo nemohli vedieť.
7. Predseda rady školy vypracuje výročnú správu za predošlý rok v termíne určenom radou školy, najneskôr *do 31. marca* nasledujúceho roka.
8. Výročná správa obsahuje:

 a) prehľad činností vykonávaných v kalendárnom roku radou školy,

 b) zmeny a nové zloženie rady školy, ku ktorým došlo v priebehu roka,

 c) ďalšie údaje určené radou školy.

(9) Výročná správa je pre verejnosť prístupná v sídle rady školy.

 Článok 9

Vzťahy rady školy k orgánom miestnej štátnej správy

1. Predseda rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadnutí predkladá rade školy príslušné materiály a to spravidla v písomnej forme.

Záverečné ustanovenia

Článok 10

Hospodárenie rady školy

1. Rada školy nemá vlastný majetok.

(2) Rada školy zabezpečuje svoju administratívnu činnosť z prostriedkov rozpočtu školy a v súlade s § 10 Vyhlášky Ministerstva školstva SR č.291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.

Tento štatút bol prerokovaný a schválený na zasadaní Rady školy pri Gymnáziu Františka Švantnera, Bernolákova 9, 968 01 Nová Baňa dňa 6. 11. 2020 a od tohto dňa nadobúda účinnosť.

V Novej Bani, dňa 6. 11. 2020

...............................................

Mgr. Andrea Budinská predsedníčka Rady školy

pri Gymnáziu Františka Švantnera

v Novej Bani